RGB-hoof geskorsDr. David Boikhutso Motau se skorsing hou verband met ernstige aantygings van korrupsie en bedrog. (Foto: RGB-webblad / blogs) Die uitvoerende hoof en registrateur van die Raad vir Gesondheidsberoepe (RGB), dr. David Boikhutso Motau, is met onmiddellike inwerkingtreding tydelik geskors. Dit volg ná die departement van gesondheid ’n lasbrief vir Motau se inhegtenisneming ontvang het in verband met ernstige aantygings van bedrog en korrupsie tydens sy amp as hoof van die Vrystaatse gesondheidsdepartement. Mmamoloko Kubayi-Ngubane, waarnemende minister van gesondheid, het dié aankondiging Donderdag in ’n kort verklaring gemaak. “Die ernstige aard van die aantygings en die verreikende gevolge daarvan op die etiese dinamika in die gesondheidsgemeenskap noop sy skorsing.” Motau is in Junie 2021 as uitvoerende hoof en registrateur van RGB aangestel.